Preke – Page 4 – Gereformeerde Kerk Akasia
God, by Wie lewe is, roep 'n sondige mens na Hom toe -Gen.3:8,9
God roep jou. Hy roep jou deur sy Woord: Hy roep: Waar is jy? Met hierdie woorde roep Hy jou na Hom toe. Dat Hy roep, beteken daar is nog genadetyd. Antwoord op God se roep. Antwoord elke dag, dat jy kan lewe.
Tema: God, by Wie lewe is, roep 'n sondige mens na Hom toe
Sonde verwyder 'n mens van God af weg
Adam en Eva het in die volmaakte wêreld geleef; en al die diere saam met hulle. Die heel beste van hulle volmaakte wêreld, was dat hulle 'n volmaakte verhouding met God gehad het. Hulle is na God se beeld geskep. Hulle het God reg geken, Hom uit hulle harte liefgehad en was bestem om ewig saam met Hom te leef. Die Here het hulle aangestel om sy skepping te bewerk en te bewaak. Hulle moes oor die hele skepping, oor al die diere en voëls heers.
Van verleentheid tot verwondering -Lk.24:3,4,10-12
Jesus Christus, ons Here, het regtig opgestaan! Mens kan of in verleentheid wees oor Jesus se opstanding of jy kan vol verwondering daaroor wees. Destyds met Jesus se opstanding was daar verleentheid en daar was verwondering. Vandag is dit steeds so. Kom ons kyk vanoggend in die lig van God se Woord na die Here Jesus se opstanding en ons maak ons geloof en ons getuienis nog vaster oor hierdie baie belangrike waarheid in elkeen van ons se lewe….die waarheid dat Jesus Christus opgestaan het uit die dood.
Tema: Van verleentheid tot verwondering
Verleentheid oor Jesus se opstanding
Jesus is die Vrydag gekruisig. Die Saterdag was die Joodse Sabbat en almal het die Sabbat onderhou. Vroeg die Sondagoggend, toe die Sabbat verby was, het 'n groep vroue na Jesus se graf gegaan om soos die gewoonte was, sy liggaam te gaan balsem en te versorg. Op pad het hulle nog gewonder hoe hulle in die graf sal kan inkom, want 'n groot klip het die ingang van die graf toegemaak (Mk.16:3.)
Die wonder van die erediens -Ps.122:1
'n Baie belangrike deel van Christus se kerk is die erediens. Elke Sondag is daar 'n erediens. Besef ons nog wat presies in 'n erediens gebeur? Vanoggend se preek is bedoel dat ons uit Psalm 122 weer sal leer en ook meer sal leer van die wonder van die erediens.
Tema: Die wonder van die erediens
Die Here wil my Sondag in die erediens by Hom hê
Dit is baie duidelik in Psalm 122, 'n Psalm van Dawid, dat Dawid gaande oor Jerusalem is. Waarom so? Die stad was indrukwekkend, ja. Maar Dawid praat in Ps.122:1 van "die huis van die Here." Die huis van die Here is die tempel, of soos in Dawid se tyd, die tabernakel. Die eintlike rede is omdat die tempel daar was. Die tempel, of dan in Dawid se tyd, die tabernakel, die huis van die Here, was in Jerusalem. Die verbondsark was in die tabernakel, die altaar waar die offers gereeld gebring is, was daar, die allerheiligste waar die hoëpriester een keer per jaar op die groot Versoendag, die belangrike offer vir die volk gebring het, was daar. Al hierdie dinge het gewys dat die Here op 'n baie spesiale en unieke manier by sy volk teenwoordig was.
Al die godsdienstige dinge wat in die tabernakel en later in die tempel gebeur het, kan ons in die Nuwe Testamentiese kerk op die erediens van toepassing maak . Lees Verder…